ສານປະຊາຊົນສູງສຸດ ເຜີຍແຜ່ ປື້ມຄູ່ມື ກ່ຽວກັບການນຳໃຊ້ ກົດໝາຍ ວ່າດ້ວຍການດຳເນີນ ຄະດີເດັກ: ເພື່ອຍົກລະດັບ ຄວາມຮູ້ ຄວາມສາມາດ ຂອງພະນັກງານ ສານປະຊາຊົນ ໃນການຄົ້ນຄວ້າ ພິຈາລະນາຄະດີ ກ່ຽວກັບເດັກ ກະທຳຜິດ ຕາມທີ່ກົດໝາຍ ໄດ້ກຳນົດໄວ້ ໃຫ້ມີຄວາມວ່ອງໄວ, ຖືກຕ້ອງ ແລະ ເປັນທຳນັ້ນ. ໃນຕົ້ນເດືອນ ຕຸລາ 2017 ສານປະຊາຊົນ ສູງສຸດ ໄດ້ເປີດ ກອງປະຊຸມ ເຜີຍແຜ່ ປື້ມຄຳແນະນຳ ກ່ຽວກັບ ການຈັດຕັ້ງ ປະຕິບັດກົດໝາຍ ວ່າດ້ວຍສິດທິເດັກ ຂຶ້ນທີ່ຫ້ອງວ່າການ ປົກຄອງເມືອງ ໄຊເສດຖາ ໂດຍເປັນ ປະທານຂອງ ທ່ານ ມີໄຊ ສີສະເເຫວງສຸກ ຄະນະປະຈຳພັກເມືອງ ຮອງເຈົ້າເມືອງ, ມີທ່ານ ບຸນເຮັງ ພີມມະນີວົງ ຜູ້ພິພາກສາ, ຫົວໜ້າ ຄະນະສານເດັກ ສານປະຊາຊົນ ສູງສຸດ, ທ່ານ ສີສະຫວັນ ຫຼວງລາດ ຜູ້ພິພາກສາ, ຫົວໜ້າ ສະຖາບັນ ຄົ້ນຄວ້າ ແລະ ຝືກອົບຮົມ ສານປະຊາຊົນ ສູງສຸດ, ມີບັນດາມາ ທ່ານ ຈາກສານ ປະຊາຊົນ, ອົງການ ໄອຍະການ ສານປະຊາຊົນແຂວງ, ສານເຂດ, ກອງບັນຊາການ ປ້ອງກັນ ຄວາມສະຫງົບ, ຫ້ອງການ ຍຸດຕິທຳ, ອຳນາດການ ປົກຄອງບ້ານ ແລະ ພາກສ່ວນກ່ຽວຂ້ອງ ເຂົ້າຮ່ວມ.
ຈຸດປະສົງ ການເຜີຍແຜ່ ປື້ມຄູ່ມື ແນະນຳ ກ່ຽວກັບ ການນຳໃຊ້ກົດໝາຍ ວ່າດ້ວຍການ ດຳເນີນ ຄະດີເດັກ ແມ່ນ ເພື່ອປະຕິບັດ ຕາມທິດທາງ ແຜນການ ໃນການ ພັດທະນາ ຊັບພະຍາກອນ ມະນຸດ ໂດຍສະເພາະ ວຽກງານ ບຳລຸງ ກໍ່ສ້າງ ພະນັກງານ ໃນສະເພາະໜ້າ ແລະ ຍາວນານ ຕາມທີ່ໄດ້ ກຳນົດຳໄວ້ ໃນແຜນແມ່ບົດ ສ້າງລັດ ແຫ່ງກົດໝາຍ, ເປັນການ ພັດທະນາ ຊັບພະຍາກອນ ມະນຸດ ທີ່ເຮັດວຽກງານ ໃນຂົງເຂດ ແກ້ໄຂຄະດີເດັກ ໃຫ້ມີຄວາມ ເປັນເອກະພາບ ແລະ ໄປໃນທິດທາງ ດຽວກັນ ໃນການ ແກ້ໄຂຄະດີ ເດັກກະທຳຜິດ, ເປັນການພັດທະນາ ແລະ ຍົກລະດັບ ໃຫ້ຜູ້ເຂົ້າຮ່ວມ ໄດ້ຮັບຮູ້ ແລະ ນຳໃຊ້ໃຫ້ຖືກຕ້ອງ ຕາມຈຸດປະສົງ ແລະ ເນື້ອໃນ ຂອງກົດໝາຍ ວ່າດ້ວຍ ການດຳເນີນ ຄະດີເດັກ ສະບັບເລກທີ 41/ສພຊ ລົງວັນທີ 20 ທັນວາ 2013 ຖືກປະກາດໃຊ້ ໂດຍປະທານ ປະເທດ ສປປ ລາວ ໃນວັນທີ 28 ມັງກອນ 2014 ເຊິ່ງໃນກົດໝາຍ ດັ່ງກ່າວ ໄດ້ເປັນເຄື່ອງມື ອັນສຳຄັນ ໃຫ້ອົງການ ທີ່ມີສິດອຳນາດ ແກ້ໄຂຄະດີເດັກ ກະທຳຜິດ ຖືກຕ້ອງຕາມ ກົດໝາຍ ເວົ້າລວມແລ້ວ ໃນລະຍະຜ່ານມາ ການນຳໃຊ້ກົດໝາຍ ວ່າດ້ວຍການ ດຳເນີນຄະດີ ດັ່ງກ່າວ ຢູ່ໃນພາກ ປະຕິບັດຕົວຈິງ ເຫັນວ່າຍັງບໍ່ທັນ ມີຄວາມເປັນ ເອກະພາບກັນ ເຖິງເປົ້າໝາຍ ທີ່ແທ້ຈິງ ອັນເຮັດໃຫ້ ມີຫຼາຍບັນຫາ ຍັງບໍ່ທັນຖືກຕ້ອງ ດີເທົ່າທີ່ຄວນ ພິເສດ ກອງປະຊຸມຄັ້ງນີ້ ແມ່ນດຳເນີນ ໄປເປັນເວລາ 3 ວັນ ຈິ່ງຈະສຳເລັດ.
ໂດຍ: ຈັນສະໄໝ